RESOLUCIÓN do 1 de outubro de 2010 pola que se reedita a Revista Galega de Administración Pública (Regap).
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 26/10/2010

Dentro do Plan de actividades da EGAP para o ano 2010, aprobado polo Consello Reitor o 28 de decembro de 2009, está prevista a reedición da Revista Galega de Administración Pública.
Mediante a Resolución do 23 de febreiro de 2006 creábase a Revista Administración & Cidadanía, en substitución da Regap, deixando sen efecto a Resolución do 19 de decembro de 1990, modificada pola Resolución do 23 de marzo de 1992, pola que se crea a Revista Galega de Administración Pública.
A Lei 4/1987, do 27 de maio, de creación da EGAP, modificada pola Lei 10/1989, do 10 de xullo, que no seu artigo 3.1º g) sinala como un dos fins desta institución a investigación, a documentación, o estudo e a realización de traballos de divulgación no eido da Administración pública, promovendo a súa máxima difusión.
No mellor cumprimento dese fin parece oportuno manter a Revista Administración & Cidadanía, que debe continuar editándose polos motivos expostos na Resolución do 23 de febreiro de 2006, reeditar a Regap, revista xa consolidada desde o ano 1991, continuando a edición a partir do seu último número publicado.
Desa forma, a actividade divulgativa da EGAP terá en conta xunto a aspectos como os económicos, os sociolóxicos, os xerenciais, os aspectos xurídicos e administrativos de forma que o estudo da realidade da Administración pública actual sexa realizado cumpridamente; polo que ambas as dúas revistas son non só compatibles senón complementarias.
Por todo isto, en execución do Acordo do 28 de decembro de 2009, do Consello Reitor da EGAP, polo que se aproba o Plan de actividades para 2010, e en uso das atribucións que me confire o artigo 9 da devandita Lei 4/1987 e o artigo 15 do Decreto 306/1990, do 24 de maio, polo que se aproba o regulamento de organización e funcionamento da EGAP, esta dirección
RESOLVE:
Primeiro.-Reeditar a Revista Galega de Administración Pública (Regap), continuando a edición a partir do seu último número publicado; mantendo, así mesmo, a edición da Revista Administración & Cidadanía.
Segundo.-A estrutura e contido da Regap determinaraos un consello editorial e un director, nomeados polo director da EGAP que será o presidente da revista.
O consello editorial aprobará, por proposta do director da revista, o regulamento da Regap.
Terceiro.-O director da revista encargarase da coordinación científica e técnica dos traballos que se publicarán nela.
Cuarto.-O consello editorial, que estará constituído por expertos dos eidos relacionados coa Administración pública, terá como funcións a orientación e determinación das liñas básicas de investigación da revista, seleccionará os contidos de cada número, avaliará os seus resultados e promoverá a revista no seu ámbito de influencia.
Así mesmo, poderán asesorar respecto a outras publicacións por instancia do director da EGAP.
Quinto.-O director e membros do consello poderán ser retribuídos de acordo co previsto na instrución relativa ás colaboracións nas actividades da escola.
Sexto.-Esta resolución deixa sen efecto a Resolución do 23 de febreiro de 2006, da Escola Galega de Administración Pública, en canto sexa incompatible con esta resolución.
Santiago de Compostela, 1 de outubro de 2010.
Pablo Figueroa Dorrego
Director da Escola Galega de Administración Pública